## 

## RUKOMETNI SAVEZ BOSNE I HERCEGOVINE

PRAVILNIK

O KATEGORIZACIJI RUKOMETNIH TRENERA

## SARAJEVO, Juli/Srpanj 2020. godina

Na osnovu Statuta Rukometnog Saveza Bosne i Hercegovine, a u vezi sa RINCK konvencijom Evropske rukometne federacije (EHF) o poštovanju standarda i priznavanja diploma (certifikata) i licenci u oblasti edukacije rukometnih trenera u Evropi, kao i preuzetih obaveza o usklađivanju akata nakon potpisivanja Konvencije 2018. godine, sa EHF-om o međusobnom priznavanju trenerskih diploma (certifikata) i licenci potpisnica Konvencije, Komisija za edukaciju rukometnih trenera rukometnog saveza BiH sačinila je a UO RS BiH je na sjednici održanoj dana usvojio

**PRAVILNIK**

**o kategorizaciji rukometnih trenera**

**I OPŠTE ODREDBE**

**Član 1**

Ovim Pravinikom se bliže određuju kategorije trenera i uslovi za dobijanje određene kategorije rukometnih trenera Rukometnog saveza Bosne i Hercegovine (u daljem tekstu RT RSBiH).

**Član 2**

Trenerske licence u skladu sa kategorizacijom, izdaje Komisija za Edukaciju RS BiH. Trenerske licence se izdaju samo rukometnim trenerima u RS BiH, koji ispunjavaju uslove predviđene ovim Pravilnikom.

**II VRSTA KATEGORIJA**

**Član 3**

Trenerima se u skladu sa njihovom stečenom stručnom spremom i stručnoj osposobljenosti i važećim kriterijumima predviđenim ovim Pravilnikom, standardima edukacije rukometnih trenera RINCK KONVENCIJE-EHF-a određuju sledeće kategorije.



* **Master coach**
* **Kategorija III**
* **Kategorija II**
* **Kategorija I**

**Član 4**

Trener može da ostvari pravo na trenersku kategoriju ukoliko zadovoljava jedan od slijedećih uslova:

**„MASTER COACH”**

Master coach izdaje Evropska rukometna federacija (EHF) u saradnji sa Rukometnim savezom Bosne i Hercegovine, svim trenerima koji su završili Master kurs i stekli diplomu Master coach.

Za polaganje Master-coach kategorije treneri treba da ispunjavaju sledeće uslove:

Za sticanje zvanja MASTER COACH potrebno je:

- najmanje 23 godine života.

-dvije godine prakse poslije dobijanja III kategorije,

-160 časova edukacije (sportske nauke i rukomet),

- polaganje ispita i dobijanje diplome-certifikata.

Master kurs treneri iz Bosne i Hercegovine mogu da završe u bilo kojoj državi potpisnici RINK konvencije EHF-a.

**KATEGORIJA III**

**Kategoriju III mogu dobiti treneri sa:**

* Stečenim doktoratom nauka iz područja društvenih nauka polje fizičke kulture-kineziologija sa odbranjenom doktorskom disertacijom iz oblasti rukometa, ili stečenim doktoratom nauka iz područja društvenih nauka polje fizičke kulture-kineziologija uz dodatak max do 200 sati specijalističkog studija iz rukometa i po završetku edukacije najmanje 2 godine trenerskog iskustva.
* Stečenim magisterijem i odbranjenom magistarskim radom iz oblasti rukometa, ili stečenim magisterijem i odbranjenom magistarskim radom iz oblasti sporta uz dodatak max do 200 sati specijalističkog studija iz rukometa i po završetku edukacije najmanje 2 godine trenerskog iskustva.
* Završenim specijalističkim magistarskim postdiplomskim studijima iz polja fizičke kulture-kineziologije i odbranjenim radom iz rukometa, ili završenim specijalističkim magistarskim postdiplomskim studijima iz polja fizičke kulture-kineziologije uz dodatak max do 200 sati specijalističkog studija iz rukometai po završetku edukacije najmanje 2 godine trenerskog iskustva.
* Završenim četverogodišnjim dodiplomskim univerzitetskim studijem i stečenim stručnim nazivom „profesor fizičke kulture”, „bachelor tjelesnog odgoja i sporta” ili sl. i izbornim predmetom „Rukomet” ili (i) sa odbranjenim diplomskim radom iz rukometa, ili završenim četverogodišnjim dodiplomskim univerzitetskim studijem i stečenim stručnim nazivom „profesor fizičke kulture”, „bachelor tjelesnog odgoja i sporta” uz dodatak max do 200 sati specijalističkog studija iz rukometai po završetku edukacije najmanje 2 godine trenerskog iskustva.
* Direktnim fakultetskim putem trenera rukometa sa 2400 časova edukacije od čega minimum 1200 sati sportskih nauka i 1200 sati rukometa -usmjerenje (diplomski rad) rukomet i po završetku edukacije najmanje 2 godine trenerskog iskustva
* Završenim trogodišnjim studijem za obrazovanje trenera na fakultetu za fizičku kulturu-kineziologiju (fakultet za tjelesni odgoj i sport i sl.) (izvan i po ETSC programu) i stečenim stručnim nazivom „viši sportski trener rukometa”, „bachelor sportski trener rukometa” ili sl.i po završetku edukacije najmanje 2 godine trenerskog iskustva.
* Završenim dvogodišnjim ili trogodišnjim studijem za obrazovanje trenera na fakultetu za fizičku kulturu-kineziologiju (fakultet za tjelesni odgoj i sport i sl.) (izvan i po ETSC programu) i stečenim stručnim nazivom „Sportski trener”, „bachelor sportski trener” i sl. uz dodatak max do 200 sati specijalističkog studija iz rukometa i po završetku edukacije najmanje 2 godine trenerskog iskustva.
* Osoba koja je kao član nacionalne rukometne selekcije (selektor, trener) osvojila medalju na olimpijskim igrama, svjetskim i europskim seniorskim prvenstvima, a stručno je osposobljena putem ustanove za osposobljavanje kadrova u sportu.

**Napomena: Za Kategoriju III važno je da su treneri-trenerica uspješno odbranili diplomski, magistarski ili doktorski rad iz područja rukometa te da imaju 200 (min.160) sati izbornog modula rukomet.**

**Ovoj kategoriji pripadaju i treneri koji su:**

* Putem kurseva i (ili) seminara rukometnog saveza Bosne i Hercegovine imali najmanje 440 sati edukacije i između svake završene kategorije aktivno iskustvo u treniranju minimum 2 godine
* Putem institucionih kurseva trener rukometa koji je imao najmanje 600 sati edukacije i 60-80 sati edukacje kroz najviši nivo nacionalnih seminara i po završetku edukacije najmanje 3 godine trenerskog iskustva.

**KATEGORIJA II**

**Drugu kategoriju mogu dobiti treneri koji su :**

* Završili Pedagošku akademiju-nastavnik tjelesne i zdravstvene kulture i odbranjen završni rad iz područja rukometa,
* Završili trenersku školu na raznim institucijama za obrazovanje odraslih po odgovarajućem programu za osposobljavanje rukometnih trenera, sa najmanje 600 sati edukacije.
* Lice koje je kao član seniorske rukometne nacionalne selekcije (selektor, trener), učestvovao na olimpijskim, svjetskim ili evropskim prvenstvima, a ima trenersko iskustvo u kontinuitetu od 5 godina.

**Ovoj kategoriji pripadaju i treneri koji su:**

* Putem kurseva i (ili) seminara rukometnog saveza Bosne i Hercegovine imali najmanje 240 sati edukacije i po završetku edukacije najmanje 2 godine trenerskog iskustva

**Napomena: Za Kategoriju II važno je da su treneri-trenerica uspješno odbranili završni rad iz područja rukometa te da imaju minimalno 140 sati usmjerenja rukometa.**

**KATEGORIJA I**

**Prvu kategoriju mogu dobititreneri koji su :**

* Profesori tjelesnog odgoja i sporta i završili su Fakultet sporta i fizičkog vaspitanja (i sl), a nisu usmjerili rukomet, ili odbranili završni rad iz rukometa, a u okviru studija su odslušali min. 60 sati rukometa.
* Završili trenersku školu na raznim institucijama za obrazovanje rukometnih trenera sa najmanje 300 sati edukacije
* Treneri koji su upisali stručnu školu za rukometnog trenera, obavezni su da svake godine dostave potvrdu o položenim ispitima.
* Lice koje je kao član juniorske ili kadetske rukometne nacionalne selekcije (selektor, trener), učestvovao na međunarodnim prvenstvima za mlađe kategorije, a ima trenersko iskustvo u kontinuitetu od 5 godina.

**Ovoj kategoriji pripadaju i treneri koji su :**

* Putem kurseva i (ili) seminara rukometnog saveza Bosne i Hercegovine imali najmanje 60 sati edukacije i po završetku edukacije najmanje 2 godine trenerskog iskustva.

**Napomena: Za Kategoriju I važno je da su treneri-trenerica odslušali minimalno 60 sati rukometa te da su minimalno dvije (2) godine bili igrači rukometnog kluba. U tu svrhu potrebno je dostaviti potvrdu od rukometnog kluba, te zapisnike sa utakmica.**

Svi treneri- trenerice koji nemaju usmjerenje rukomet mogu upisati dodatnu edukaciju usmjerenje rukomet i kada ga završe steknu uslove za rad kao trener Kategorije I.

Treneri svih kategorija su obavezni prisustvovati minimalno 1 x godišnje na Seminaru za trenere u organizaciji RS BiH, odnosno Udruge/udruženja rukometnih trenera BiH po njenom osnivanju.

Napomena: za sve kategorije važi slijedeće-ukoliko trener želi da izvrši isključivo i samo, nostrifikacija trenutne validne dokumentacije sa dokazima o ispunjavanju stepena edukacije, i da time ostvari pravo na dobivanje određene kategorije, to mu se ne naplaćuje.

**Član 5**

**Kompetencije trenera u odnosu na stepen edukacije i praktičnog rada**

|  |  |
| --- | --- |
| **KATEGORIJA/LICENCA** | **EKIPE KOJE MOŽE DA TRENIRA** |
| Master coach | * Sve nacionalne selekcije * Premijer liga RSBiH * Prva liga Federacije BiH * Prva liga republike Srpske * Mlađe kategorije * Mini rukomet |
| III KATEGORIJA | * Sve nacionalne selekcije * Premijer liga RS BiH * Prva liga Federacije BiH * Prva liga republike Srpske * Mlađe kategorije * Mini rukomet |
| II KATEGORIJA | * Prva liga Federacije BiH * Prva liga republike Srpske * Mlađe kategorije * Mini rukomet |
| I KATEGORIJA | * Prva liga Federacije BiH * Prva liga republike Srpske * Mlađe kategorije * Mini rukomet |

**III PRELAZNE I ZAVRŠNE ODREDBE**

**Član 6**

Ovaj Pravilnik usklađen je sa Zakonom o sportu Bosne i Hercegovine, član 44, Bolonjskom deklaracijom i standardima edukacije rukometnih trenera RINK Konvencije EHF-e, sa kojom je Rukometni savez Bosne i Hercegovine 2018. god., potpisao pristupni sporazum u članstvo, Statuta RS BiH.

Sva pitanja koja nisu definisana ovim Pravilnikom bit će rješena u skladu sa Statutom RS BiH, Zakonom o sportu Bosne i Hercegovine i odredbama RINK Konvencije EHF-a.

**Član 7**

Ovaj Pravilnik stupa na snagu i primijenjuje se osam dana od dana donošenja.

**Član 8**

Stupanjem na snagu ovog Pravilnika prestaju da važe svi pravilnici i propisi koji su ranije regulisali ovu materiju.

**Član 9**

Za autentično tumačenje ovog Pravilnika nadležna je Komisija za edukaciju RS BiH.

Sarajevo,srpanj/juli, 2020. Godine

Komisija za edukaciju RS BiH

prof.dr.sci. Muris Đug

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

dr.sci. Sanja Bajgorić

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

dipl. jur Vojislav Rađa

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Predsjednik UO RS BiH

\_\_\_\_\_\_\_\_\_\_\_\_\_\_\_\_\_\_\_\_\_\_\_

.